ՀՀ ԿՐԹՈւԹՅԱՆ, ԳԻՏՈւԹՅԱՆ, ՄՇԱԿՈւՅԹԻ ԵՎ ՍՊՈՐՏԻ ՆԱԽԱՐԱՐՈւԹՅՈւՆ

ՎԵՐԱՊԱՏՐԱՍՏՈՂ ԿԱԶՄԱԿԵՐՊՈՒԹՅՈՒՆ

«ՇԻՐԱԿԻ Մ. ՆԱԼԲԱՆԴՅԱՆԻ ԱՆՎԱՆ ՊԵՏԱԿԱՆ ՀԱՄԱԼՍԱՐԱՆ»

ՀԻՄՆԱԴՐԱՄ

ԱՎԱՐՏԱԿԱՆ ՀԵՏԱԶՈՏԱԿԱՆ ԱՇԽԱՏԱՆՔ

**Թեմա՝** **Ձևաբանական իրողությունների ուսումնասիրության դերը բանավոր խոսքի զարգացման մեջ**

Կատարող՝ Հարությունյան Ժաննա Վրեժի

 անուն ազգանուն, հայրանուն

Ղեկավար ՝ Սարգսյան Շողիկ մ.գ.թ., դոցենտ

 անուն ազգանուն

Գյումրի 2022

ԲՈՎԱՆԴԱԿՈՒԹՅՈՒՆ

Ներածություն............................................................................................................................

1. Կրտսեր դպրոցականների ձևաբանական գիտելիքների մակարդակը։....................

2. Ձևաբանական իրողությունների ուսումնասիրության դերը բանավոր խոսքի զարգացման մեջ։....................................................................................................................

Եզրակացություն.....................................................................................................................

Օգտագործված գրականության ցանկ................................................................................

ՆԵՐԱԾՈՒԹՅՈՒՆ

**Թեմայի արդիականությունը։** Երեխայի խոսքի զարգացումը տարրական դասարաններում մանկավարժության կարևորագույն խնդիրներից մեկն է։ Խոսքի զարգացման շնորհիվ է տեղի ունենում կրտսեր դպրոցականիսոցիալականացումը, հոգեկան զարգացումը, մտածողության զարգացումը։ Խոսքի զարգացման խնդիրներից առավել կարևորվում են երեխաների կապակցված խոսքի զարգացումը, քանի որ կապակցված խոսքը մտավոր գործունեության բարձրագույն ձևն է և դրա զարգացման աստիճանով որոշվում է երեխայի խոսքային և մտավոր զարգացման մակարդակը։

 Արդի տեղեկատվական տեխնոլոգիաների զարգացմանը զուգընթաց երեխաների առօրյայի անբաժան մասն են կազմում համակարգիչները, համակարգչային խաղերը, որոնք չեն ուղեկցվում խոսքային հաղորդակցմամբ։ Կրտսեր դպրոցական տարիքի երեխաներըմեծ դժվարություններ են ունենում շփման, հաղորդակցման գործընթացում, նրանք հաճախ խոսում են առանց զգացմունքայնության, նրանց մոտ գրեթե բացակայում ենգիտական խոսքի մշակույթի նորմերինու օրինաչափություններին համապատասխան խոսքը։

 Մեր մանակավարժական պրակտիկաների հետազոտությունների արդյունքում պարզեցինք, որ դասվարների շատ քիչ մասն է դասի անցկացումը հիմնում երեխաների բանավոր խոսքի զարգացման վրա։ Դասի ամբողջ ընթացքը պետք է միտված լինիերեխաների բանավորխոսքի զարգացմանը։

 Մեր օրերում դժվար է հանդիպել երեխայի, որը լիարժեք զարգացած կապակցված խոսք ունենա, կարողանա անկաշկանդ և գրագետ հաղորդակցվել, բանավոր խոսքը լինի ճկուն, սահուն և անսխալ։Վերը նշված հարցերիլուծման անհրաժեշտութունից էլ բխում է խնդրի արդիականությունը;

 **Աշխատանքի նպատակն ու խնդիրները։** Հետազատության նպատակն է բացահայտել կրտսեր դպրոցականի բանավոր խոսքի զարգացման մեթոդական հիմքերը, ձևաբանական իրողություններ ուսումնասիրելիս, հիմնավորել դրանց իրականացման մանկավարժական պայմանները։

 Նշված նպատակին հասնելու համար առաջադրվել են հետևյալ խնդիրները.

● Ուսումնասիրել կրտսեր դպրոցականների բանավոր խոսքի զարգացմանմակարդակը, բանավոր խոսքում առաջ եկած դժվարությունները։

● Բացահայտել և ներկայացնել ձևաբանական իրողությունների ուսումնասիրության դերը բանավոր խոսքի զարգացման մեջ։

●Ներկայացնել կրտսեր դպրոցականի բանավոր խոսքի զարգացման սկզբունքներն ու մեթոդները։

 ● Ուաումնասիրել կրտսեր դպրոցականների ձևաբանական գիտելիքների մակարդակը։

1.ԿՐՏՍԵՐ ԴՊՐՈՑԱԿԱՆՆԵՐԻ ՁԵՎԱԲԱՆԱԿԱՆ ԳԻՏԵԼԻՔՆԵՐԻ ՄԱԿԱՐԴԱԿԸ

Տարրական դասարաններիքերականության ուսուցումը դեռ բուն քերականության ուսուցումը չէ։ Կրտսեր դպրոցականներին տալիս են ավելի մակերեսային ձևաբանական գիտելիքներ, որպեսզի որոշակի գաղափար կազմեն և հիմք ունենան և այդ հիմքի վրա բարձր դասարաններում ունեցած գիտելիքները ամրապնդվեն, խորացվեն։ Ավելի ճիշտ կլիներ ասել, որտարրական դասարաններում տրվում են նախաքերականական գիտելիքներ։ Այդ պատճառով լեզվի ուսուցիչները պետք է լավ ծանոթ լինեն տարրական դասարանների հայոց լեզվի ծրագրին և իմանան, թե ստորին դասարաններում ինչ են անցել և ինչ ծավալով, ինչը պետք է կրկնել խորացման ու լրացումների նպատակով, որպեսզի կարողանան ճիշտ ուսուցում կազմակերպել, խուսափել ավելորդ կրկնողություններից և ժամանակի վատնումից։Իհարկե, պետք է նշել, որ միայն տարրական դասարանների քերականական նյութին ծանոթ լինելըբավական չէ Հայոց լեզվի ուսուցչին , նրանք առհասարակ պետք է ծանոթանան բոլոր դասարանների Հայոց լեզվի ծրագրերին և դասագրքերին, պետք է խորը կերպով ուսումնասիրենթե՛ մեկը, թե՛ մյուսը՝ լեզվի ուսուցման բաժիններիմիջևսերտ կապ ստեղծելու, ավանդումն ավելի ռացիոնալ դարձնելու և նրա կրթադաստիարակչականդերը ապահովելու համար։

 Պրոֆեսոր Տ. Շահբազյանը նշում է, որ ձևաբանական ուսուցումը մեր լեզվի հարստությունը, ճկունությունը բացահայտելու լավագույն միջոցներից մեկն է։ Ձևաբանության ուսուցումը օժանդակում է նաևճիշտ խոսելու և կարդալու, անսխալ գրելու ևև օտար լեզուներն ավելի ճիշտ ու արագ սովորելուունակության զարգացմանը։[[1]](#footnote-1)

 Հենց այս տեսակետից էլ մեր դպրոցներում ձևաբանության, որպես քերականության մի հիմնական բաժնի, բարձր մակարդակով ուսուցումը խիստ կարևոր նշանակություն է ստանում։ Սակայն գաղտնիք չէ, որ քերականական գիտելիքների ուսուցումըտարրական դպրոցում միշտ եղել է թե՛ ուսուցիչների աշխատանքի խոցելի կողմը, թե՛ ուսումնական գործընթացում աշակերտներիկրած դժվարությունների մեջ գերակշռողը։ Մեր կարծիքով խնդիրը դասվարների մեծամասնությանմանկավարժական գիտելիքների թերի, ոչ լիարժեք տիրապետումն է, դրա մեջ մտնում է և՛ մանկավարժական վարպետությունը, և՛համապատասխան գիտելիքներով հարուստ լինելը, ինչպես նաև լավ հոգեբանլինելը։ «Լավ» դասվարի դասավանդած դասարանը միշտ էլ բավարար մակարդակի գիտելիքներ ունենու,մ է ։ Մեր մանկավարժական պրակտիկաների ընթացքումբազմիցս համոզվել ենք դրանում։ Այստեղ կարևորում ենք նաև ուսուցիչ-ծնող փոխհամագործակցումը։ Կաևորում ենք նաև տեսական, պրակտիկ մեթոդներով դասի վարումը։ Ուսուցումը պետք է կապել երեխայի կյանքի հետ, օրինակները վերցնել նրա առօրյայից, դիդակտիկ նյութերով աշխատել։

 Տարրական դասրաններում երեխաները ծանոթանում են գոյական, ածական, բայ, թվական խոսքի մասերին։ Սկզբնական շրջանում խոսքի մասերն իրենց անվանումներով չեն կոչում՝ գոյականին անվանում են առարկա ցույց տվող, ածականին՝ հատկանիշ ցույց տվող, իսկ բային՝ գործողություն կատարող։ Օրինակ՝3-րդ դասարանի մայրենիի դասագրքումկան նմանատիպ բազմաթիվ վարժություններ.

1. ա) Բնագրից դու՛րս գրիր առարկա, գործողություն, հատկանիշ ցույց տվող երեքական բառ։

բ) Որոշի՛ր այդ բառերին տրվող հարցերը։

2. ա) ԲՆագրում գործածված հետևյալ առարկաները ձևափոխի՛ր գործողություն ցույց տվող բառերի։

Օրինակ՝

 կաղկանձ – կաղկանձել

 աղմուկ-

 գործ-

ձայն-

աղաղակ-

բ) Գործողություն ցույց տվող հետևյալ բառերըձևափոխի՛ր առարկա ցույց տվող բառերի։

կանաչել-կանաչ

զանգել-

մեխել-

ջրել-

ներկել-

3. Բնագրից գրի՛ր այն առարկաները, որոնց վերագրված են այս հատկանիշները։

Առատ, անփույտ, փոքր, կլոր, կապույտ։

Որպեսզի անցնեն նմանատիպ վարժությունների կատարմանը, պետք է նախ իմանան բնագիրը շատ վարժ կարդալ, կարողանան կատարել վերլուծություն ուսուցչի ուղղորդմամբ, կարողանան ճիշտ կետադրությամբ կարդալ նյութը, որովհետև կետադրությանը ուշադրություն չդարձնելով, առանց դադարների, միապաղաղ կարդալով չեն կարող հստակ զատել հատկանիշ, գործողություն, առարկա ցույց տվող բառերը։Մենք կարևոր ենք համարում նաև վարժություններ կատարելիս ուսուցչիկողմից լրացուցիչ օրինակներ տալը, անընդհատ անդրադարձ կատարելը դասարանի մեծամասնության կողմից կատարվածսխալներին ու թերություններին։ Պետք է շեշտը անպայմանորեն դնել բառերի ճիշտ հարցադրման վրա, որովհետև հետազոտությունների արդյունքում մենք պարզեցինք ու համոզվեցինք, որ տարրական դասարանների աշակերտները դժվարարանում են բառերըճիշտ հարցադրել, իսկ եթե հարողանան ճիշտ հարցադրել, ապա վերը նշված խոսքի մասերը դժվար չի լինի գտնել և զատել իրարից։

 Դեռևս գրաճանաչության շրջանում երեխաները ծանոթանում են ածականների հետ, առանց նրա քերականական անվանումը ասելու։ Այս շրջանից արդեն գաղափար է տրվում ածական խոսքի մասի մասին՝ իբրև առարկայի հատկանիշ ցույց տվող բառի։ Ածականի մասին գիտելիքները տրվում են գործնական վարժությունների միջոցով։ Երեխաների բառապաշարը հարստանում է ածականներով։ Ինչպիսի՞ն է ծառը։ Ինչպիսի՞ն է աղջիկը։ Ինչպիսի՞ն է Կառլսոնը։ Ցուցադրելով համապատասխան նկարները երեխաները կպատասխանեն նախադասության հարցերին։ Տարատեսակ վարժությունների կատարման արդյունքում երեխաները համոզվում են, որ հատկանիշ ցույց տվող բառերը հանդես են գալիս առարկա ցույց տվող բառերի հետ։ Օրինակ.

1. Բնագրից գտի՛ր և զույգ առ զույգգրի՛ր հետևյալ բառերի հատկանիշները։

մարդ, կառուցել,նստել, փակվել, առյուծ, ճանապարհ։

1. Կազմի՛ր այնպիսի նախադասություններ, որ հետևյալ բառերը մի դեպքում լինեն գոյական, մյուս դեպքում՝ ածական։

Ճանապարհորդ, սուտասան, հերոս, վարպետ, իմաստուն։

1. Առարկա և գործողություն ցույց տվող բառերով կազմի՛ր նախադասություններ։

|  |  |
| --- | --- |
| **Առարկա** |  **Գործողություն** |
|  կռունկ | Խղճալ |
|  աղջիկ | Թռչել |
|  հայրիկ | Կրակել |
|  որսորդ | Խնամել |

Աշակերտները համոզվում են, որ բառերը կարող են առարկաների հատկանիշները ներկայացնելըստ գույնի, մեծության, ձևի և այլն։ Բազմապիսի աշխատանքների արդյունքում երեխաները համոզվում են, որ միևնույն հատկանիշ ցույց տվող բառը կարող է գործածվել տարբեր առարկա ցույց տվող բառերի հետ։

Օրինակ՝ Տաք —ջուր, եղանակ, ճաշ, ձեռք, վառարան։

 Տարբեր նախադասություններ կազմելով, հարցադրումներ տալով ուսուցիչը մարզում էերեխաների հարցադրման կարողությունը։ Այս փուլումզարգանում է սովորողների՝ բառին համապատասխան հարց առաջադրելու կարողությունը։

(Ինչպիսի՞) Թռչունները ճախրում են երկնքում։

(Ինչպիսի՞) Ծաղիկները սփռված են մարգագետնում։

(Ինչպիսի՞) Երեխաները խաղում են բակում։

(Ինչպիսի՞) Գյուղացին աշխատում է արտում։

 Տարրական դասարանների աշակերտները համեմատաբար ճիշտ են տարբերակում գոյականը, դժվարանում են ածականի և բայի տարբերակման հարցում։ Նրանք հատկապես դժվարանում են նախադասության մեջ գտնել և առանձնացնել վերը նշված խոսքի մասերը։ Դրա համար ձևաբանական իրողությունների ուսումնասիրման հաջորդ փուլը պետք է լինի գոյականի, ածականի, բայի գտնումն ու տարբերակումը նախադասության մեջ, որը կարող է լինել միայն նախադասության իմաստային կողմի բացահայտումիցհետո։

 «Նախադասության բովանդակությունը հարուստ է, հասկանալի ու մատչելի, մինչդեռ քերականության այլ կատեգորիաները վերացական են, դժվար հասկանալիև միայն նախադասության մեջ կարող են դառնալ մատչելի այնպիսի մարդու համար, որը քերականություն չգիտե»։[[2]](#footnote-2)Եթե աշակերտը կարողանում է նախադասության մեջ տարբերակել վերոնշյալ խոսքի մասերը, ուրեմն նա խնդիր չի ունենա առանձին տրված խառը բառերը, որոնց մեջ կան գոյականներ, ածականներ, բայեր դասակարգել ըստ համապատասխան սյունակների։ Որպեսզի այս հմտությունը զարգանա աշակերտների մոտ պետք է ուսուցիչը կատարել տա հետևյալ տիպի լրացուցիչ առաջադրանքներ.

1. Տվյալ նախադասությունների մեջ առանձնացրու՛ առարկա, հատկանիշ, գործողություն ցույց տվող բառերը։

 ա)Փոքրիկ կատուն բարձրանում էր ծառը։

 բ)Պայծառ արևը շողում է երկնքում։

 գ)Անձրևի կաթիլները ընկնում են տանիքին։

 դ) Ուսուցչուհին բարկացավ ծույլ աշակերտի վրա։

2) Կազմի՛ր մի նախադասությունինչպիսի՞,ո՞վ,ի՞նչ է անում, որտե՞ղ հարցերի միջոցով։

 Օրինակ։ Փոքրիկ երեխան խաղում է բակում։

 Վերը նշեցինք, որ տարրական դասարաններումաշակերտների մոտ ձևաբանական գիտելիքների մակարդակը այնքանէլ բարձր չէ։ Մենք գտնում ենք, որ շատ ավելի արդյունավետ կլինի ձևաբանական գիտելիքների ուսուցումըկազմակերպել խաղային մեթոդներով, որովհետև, ըստ մեզ այն ինչ ավելի դժվար է յուրացվում, ամբողջապես չի հասկացվում աշակերտների կողմից, պետք է ուսուցանել աշակերտներին ավելի հետաքրքիր, գրավիչտարբերակներով՝ ժամանակակից մեթոդներով և խաղային մեթոդներով։ Խաղային մեթոդները ավելիպարզ, հասկանալի ու հետաքրքիր են դարձնում նյութի ուսուցումը, երեխաների ոգևորությունը մեծ է լինում, դասարանում մրցակցության մթնոլորտը բարձրացնում է ուսուցման որակն ու արդյունավետությունը, քանի որ ամեն մեկը ձգտում է հաղթել, առաջինը լինել։ Բացի դրանից ծույլ աշակերտները իրենց վատ են զգում, որխաղին չեն կարողանում ակտիվ մասնակցել, բանավիճել ինչպես բոլորը,և որպեսզի հերթական խաղին փորձեն մասնակցել, փորձում են ուղղել բացթողումները։ Ստորև կներկայացնենք մի քանի խաղային տարբերակներ, որոնք արդյունավետ կլինեն օգտագործել տարրական դասարաններում ձևաբանական իրողություններ ուսումնասիրելիս։

♦ Աշակերտները զույգեր են կազմում։ Հանձնարարվում է զույգերից մեկին ասել գոյական, իսկ մյուսը այն գործողությունը, որը կարող էր կատարել այդ առարկան և հակառակը։

♦ 3-րդ դասարանում բայն ուսուցանելիս, ակնառու դարձնելու համար կարելի է մնջախաղով որոշ գործողություններ ցույց տալ։ Աշակերտների մի մասը գործողություններ ցույց կտա, իսկ մյուս մասը կփորձի գուշակել։

♦ Գրատախտակին փակցնել որևէ նկար և «մտագրոհի» ձևով առաջարկել երեխաներին գրել, թե ինչ գործողություն կարելի է կատարել տրված առարկայով ։ Նույնը կարելի է անել նաև ածական խոսքի մասի ուսումնասիրման ժամանակ։ Գրատախտակին փակցնել որևէ նկար և «մտագրոհի» ձևով առաջարկել երեխաներին գրել, թե ինչ հատկանիշներ կարելի է վերագրել տրված առարկային։

Ավանդած նյութի ամրապնդումը կատարվում է ընթացիկ կրկնողության և խորացման դասերի միջոցով, բայց այդ տեսակետից ամենահիմնական միջոցըաշակերտներին տրված առաջադրանքները և նրանց վրա երեխաների կատարած ինքնուրույն աշխատանքներն են։[[3]](#footnote-3) Այս ամենի մեջ ամենակարևորը երեխաների ինքնուրույն աշխատանքն է, որպեսզի ուսուցիչը հստակ իմանա, թե աշակերտները ինչքանով են հասկացել նյութը։Մինչև ինքնուրույն աշխատանք չհանձնարարվի, ուսուցիչը չի կարող հստակ իմանալ աշակերտների յուրացվածության մակարդակը։ Տարրական դասարաններում պետք է ինքնուրույն աշխատանք հաձնարարել գոնե շաբաթը մեկ անգամ, դա նաև երեխաներին կստիպի ավելի զգոն և հետևողական լինել։

Վերը նշված փաստերից հետևություն, որ տարրական դասարանների աշակերտների ձևաբանական գիտելիքների մակարդակին շատ մեծ ուշադրություն պետք է դարձնել, քանի որ նախ՝ կրտսեր դպրոցում քերականական գիտելիքների մակարդակը այնքան էլ բարձր չէ, և հետո հետագա հաջող ուսումնառության համար չափազանց կարևոր է հիմք ունենալը, որի ամրապնդման, խորացման վրա պետք է հիմնվի ողջ հետագա ուսումնական գործունեությունը։

2.ՁԵՎԱԲԱՆԱԿԱՆ ԻՐՈՂՈՒԹՅՈՒՆՆԵՐԻ ՈՒՍՈՒՄՆԱՍԻՐՈՒԹՅԱՆ ԴԵՐԸ ԲԱՆԱՎՈՐ ԽՈՍՔԻ ԶԱՐԳԱՑՄԱՆ ՄԵՋ

Քերականական ուսուցման ամբողջ նյութը դա՝ նախադասության անդամների ևնախադասություն կազմողբառերի կատեգորիաներիճանաչման ուսուցումն է։[[4]](#footnote-4)Նախադասության անդամները ճանաչելու համարպահանջվում է, որ սովորողը կարողանա կանոնավոր նախադասություն կազմել, իսկ բառերի կատեգորիանճանաչելու համար՝ իմանա, թե ինչ բան է առարկա, հատկություն, թիվ, գործողություն, որպեսզի կարելի լինի հետո հասկանալառարկայի անունները- գոյականներ, հատկության անուններ- ածականներ, թվի անուններ-թվականներ և գործողության անունները- բայեր։

Ահա թե ինչու տարրական դասարաններում մինչքերականական ուսուցումն ընդգրկում է նախադասություններ կառուցելու և առարկաներ, հատկություններ, գործողություններ և այլն ցույց տվող բառերը ճանաչելու հմտության մշակումը։

Տարրական դասարաններում ձևաբանական գիտելիքների ուսուցումը սերտորեն կապվում է բանավոր խոսքիուսուցման ու զարգացման աշխատանքների հետ։

Կրտսեր դպրոցում քերականական ուսուցման ամբողջ նպատակը պետք է լինի սովորեցնել կանոնավոր նախադասություններկազմել, հարստացնել աշակերտի ակտիվ ու պասիվ բառապաշարը և խմբավորել այն ըստ իմաստի։

Այժմ մեզ անհրաժեշտ է պարզել այն հարցը, թե ինչպես պետք է սովորեցնել առարկան, առարկայի հատկությունը և գործողությունը ճանաչելը տարրական դասարանում։

Այդ աշխատանքն անմիջապես կապվում է նաև բանավոր խոսքի ուսուցման աշխատանքների հետ։

Ստորև կներկայացնենք, թե ինչպես պետք է ուսուցանելգոյականը, ածականը և բայը տարրական դասարաններում, որպեսզի հնարավորինս մատչելիու հասկանալի լինի դասարանում առկա բոլոր աշակերտներին, ինչպես նաև դրանց ուսուցման պրոցեսումերեխաների բանավոր խոսքի զարգացումը առանձնակի կերպով կշեշտենք, կտեսնենք և կհամոզվենք, որ ձևաբանական իրողություններիուսուցումը և գիտելիքների հաղորդումը ուղղակիորեն կապված է բանավոր խոսքի զարգացման հետ, քանի որ եթե աշակերտն ունի ձևաբանական գիտելիքների զարգացման բարձր մակարդակ, ապա նրա բանավոր խոսքը ևս զարգացած ու հարուստ կլինի։

1. Գոյականի ուսուցումը

Տարրական դասարաններում խոսքի մասերն անցնելիս, ինչպես բազմիցս նշեցինք, մեծ տեղ է դիտվում դիդակտիկ նյութերի օգտագործմանը։ Օրինակ՝ գոյականն անցնելիս ուսուցիչը կարող է դասարան բերել զանազան իրեր կամ դասարանում եղածներըցույց տալ և նրանց անունները մեկ առ մեկ գրել գրատախտակին։ Սակայն, նկատի պետք է ունենալ, որ երեխաները շատ առարկաների անուններ չգիտեն, իսկ եթե գիտեն էլ, չեն կարողանում խմբավորել նրանց ըստ որևէ հատկանիշի։ Այստեղ երբեք չպետք է տալ առարկայի սահմանումը, այդ նրանց համար անհասկանալի կլինի։ Միայն վարժությունների միջոցով, զանազան առարկաների անունները սովորելու և ուսումնասիրելու միջոցով պետք է հասկանալ առարկայի գաղափարը։ Երկրորդ դասարանում երեխաները լավ պետք է իմանանխմբավորելառարկաներն ըստ որևէ նշանակության։ Վերցնենք օրինակ ուսումնական առարկաներն ու պիտույքները։

Դասը պետք է վարել երկխոսության(ուսուցիչ-աշակերտ) միջոցով՝ ուսուցիչը տալիս է հարցեր, աշակերտները պատասխանում են։Օրինակ՝հետևյալ կերպ.

-Այս ի՞նչ առարկա է (ցույց է տալիս գրատախտակը) ։

- Այս գրատախտակ է։

 -Այս ի՞նչ առարկա է։

-Այս էլ սեղան է։

-Այս ի՞նչ առարկա է։

 -Այս էլ պայուսակ է։

-Այս ի՞նչ առարկա է։

- Այս աթոռ է։

- Հիմա ասե՛ք այս առարկաների անունները հերթով։

- Գրատախտակ, սեղան, պայուսակ, աթոռ (մի քանի անգամ տարբեր աշակերտների կրկնել տալ)։

- Դասարանում էլ ի՞նչ առարկաներ կան։

-Պաստառ

-Իսկ քո առաջն ի՞նչ առարկա կա։

- Գրիչ կամ տետր, կամ գիրք։

- Ուրիշ առարկաներ էլ ասա՛ ։

- Մատիտ, օրագիր։

- Դե՛հ, դու կրկնի՛ր բոլոր թվարկած առարկաները միասին։

- Գրիչ, տետր, գիրք, մատիտ, օրագիր։

Առարկաների անուններն թվարկելուց հետո, գրվում է գրատախտակին. *գրատախտակ, սեղան, պայուսակ, աթոռ,գրիչ, տետր, գիրք, մատիտ, օրագիր*։

 Այս գրածն աշակերտներն արտագրում են իրենց տետրերում։ Դրանից անմիջապես հետո ուսուցիչն անցնում է քերականության դասագրքի օգտագործմանը։

 Հաջորդ դասին ուսուցիչըպիտի ավելացնի աշակերտիբառապաշարը նոր առարկաների անուններով։

* Ի՞նչ առարկաներ կտեսնես այգում։
* Ծառ, միրգ, խոտ։
* Իսկ դաշտու՞մ։
* Ծաղիկ, քար, փայտ։
* Ամեն մի առարկայի համար տալիս են «ի՞նչ» հարցը։ Օրինակ՝ ասում են ի՞նչ- պատասխանում ենք՝ ծառ, ի՞նչ- քար, ի՞նչ- գիրք, ի՞նչ-աթոռ։

Այդ դասի ընթացքում նույնպես օգտագործվում է դասագիրքը, որից հետո աշակերտներին հանձնարարվում է տանը կազմել առարկաների ցանկ։

Այսպես աշակերտները կվարժվեն ճանաչելու միայն անշունչ առարակաները։ Հետագա դասերին պետք էգաղափար տալ շնչավոր առարկաների մասին։ Այդ ևս պետք է կառուցել բանավոր խոսքի ուսուցման և բառապաշարի հարստացմանը զուգընթաց։

1. Ածականի ուսուցում

Համեմատաբար ավելի դժվար է սովորեցնել առարկայի հատկության անունները։ Սովորաբար հատկության անուններին տրվում են ի՞նչպիսի, ո՞րպիսի հարցերը։ Տվյալ դեպքում սխալ կլինի հարց տալինչպիսի՞ն է մատիտը։ Աշակերտը կպատասխանի. «մատիտը կարմիր է»։ Այդ դեպքում կասի առարկայի հատկությունը իբրև ստորոգյալ, և որով,ստորոգյալը կշփոթիհատկության անունների (ածականի) հետ։ Որպեսզի աշակերտը գաղափար կազմի հատկության մասին, դասը պետք է վարել հետևյալ կերպ.

* Քո գրիչը սև է, իսկ նրանը՝ կարմիր, ասա՛ի՞նչպիսի գրիչ ունես դու։
* Ես ունեմսև գրիչ։
* Իսկ նա։
* Նա ունի կարմիր գրիչ։

Ուսուցիչը գրատախտակին գրում է.

 սև գրիչ

կարմիր գրիչ

* Էլ ի՞նչ գույնի գրիչ կարող է լինել։
* Կարող է լինել կանաչ գրիչ, կապույտ գրիչ, դեղին գրիչ։

 Ուսուցիչը գրատախտակին գրում է (նախորդ բառերի տակ)

 Կանաչ գրիչ

Կապույտ գրիչ

Դեղին գրիչ

* Ուշադիր կարդալով ասացեք՝ ի՞նչ են ցույց տալիս կանաչ, կապույտ, դեղին սև, կարմիրբառերը։
* Կանաչ, կապույտ, դեղին, սև, կարմիրբառերը ցույց են տալիս գրիչների գույները։
* Էլ ի՞նչ սև առարականեր կարող են լինել։
* Սև մեքենա, սև հագուստ, սև կատու, սև թուղթ։
* Էլ ի՞նչ կարմիր առարկաներ կարող են լինել։
* Կարմիր պայուսակ, կարմիր ծաղիկ, կարմիր գլխարկ։
* Էլ ի՞նչ կանաչ առարկաներ կարող են լինել։
* Կանաչ տերև, կանաչ սփռոց, կանաչ մատիտ։
* Ուրեմնսև, կարմիր, կանաչ բառերը ցույց են տալիս ոչ միայն գրիչի գույն, այլ ուրիշ առարկաների գույներ։ Նշանակում է սև, կարմիր, կանաչ կապույտ, դեղին բառերը առարկայի գույնը ցույց տվող բառերն են։
* Այժմ տեսնենք առարկաներն էլ ի՞նչ հատկություններ ունեն։
* Առարկաներն ունեն գույն, լինում են մեծ ու փոքր առարկաներ, հաստ, բարակ, երկար, կարճ,ամուր, փափուկ։

Աշակերտներն արտագրում եննշված բառերը, իսկ տան համարհանձնարարվում է գրել առարկայի հատկության անունները, որքան կիմանան։ Հաջորդ դասին կրկնում են հատկության անունները։ Իբրև ստուգողական աշխատանքտրվում են հետևյալ տիպի առաջադրանքներ.

♦ Խմբավորել ըստ սյունակների, առաջին սյունակում գրել առարկայի հատկանիշցույց տվող բառերը, մյուսում՝ առարկա։

 Տուն, հաստ, հագուստ, մեքենա, լայն, խիտ, հնագույն, ծաղիկ, կապիկ, համեղ, դպրոցական, հեռուստացույց։

 ♦ Առաջին սյունակում գրել հատկության անուններ, երկրորդ սյունակում՝առարկաների։Այդ երկու սյունակից կազմել առարկա և հատկություն ցույց տվող կապակցություններ։

Բազմոց, մատիտ, կարմիր, տուն, մեծ, քանոն, երկար, կարճ, դանակ, սուր, գիրք, տետրակ, լավ, համեղ, ծիրան, խնձոր, կանաչ, աշակերտական, նստարան։

**ՀատկություններԱռարկաներ**

կարմիր բազմոց

մեծ պատ

 հարմարավետ մատիտ

կարճ տուն

սուր դանակ

համեղ ծիրան

լավ գիրք

կանաչ խնձոր

Կարմիր խնձոր, կարճ մատիտ, մեծ տուն, հարմարավետ բազմոց, սուր դանակ.լավ գիրք, համեղ ծիրան, աշակերտական նստարան։

Այս աշխատանքը հաջող կատարելու դեպքում կարելի է սպառված համարել հատկության անունների ուսուցումը։

Գործողության անուններ սովորեցնելիս, պետք է ուղղակի գրատախտակին գրելմի քանի նախադասություններ։

Օրինակ՝

Անին կարդում է։

Կարենը գրում է։

Անահիտը խոսում է։

* Ի՞նչ է անուն Անին։
* Անին կարդում է։
* Ուրեմն ո՞ր բառն է ցույց տալիս Անիի կատարած գործողությունը։
* Կարդում է։
* Ուրեմն «կարդում է» բառն ի՞նչ է ցույց տալիս։
* «Կարդում է» բառը ցույց է տալիս Անիի կատարած գործողությունը։
* Ասացե՛ք մի բառ, որ նույնպես ցույց տա գործողություն։
* Լսում է։
* Լսում է, խոսում է, խոսել, գրել և այլն։
* Դու էլ ասա՛ մի բառ, որ գործողություն ցույց տա։
* Նվագում է, խաղում է։

Ուրեմն գրում է, գրել, կարդում է. կարդալ, խոսում է, խոսել,և նման բառերը ցույց են տալիս գործողություն։ Սրանից հետո ուսուցիչը հանձնարարում է աշակերտներին կարդացած հոդվածների մեջգտնել գործողություն ցույց տվող բառեր։ Նման վարժությունների միջոցով աշակերտները սովորում են տարբերել գործողություն ցույց տվող բառերը մյուսներից, որ միաժամանակ նախապատրաստում է 3-րդ դասարանում խոսքի մասերի ուսուցումը։ Աշխատանքիայս ընդհանուր պլանի մեջ պիտի նկատի ունենալդասագրքի օգտագործումըյուրաքանչյուր դասի ընթացքում։

Տարրական դասարաններում գոյականի, ածականի, բայի ուսուցման ընթացքում տեսանք, թե ինչքան է զարգանում աշակերտների բանավոր խոսքը, հարստանում բառապաշարը, պատկերավոր մտածողությունը, երևակայությունը և այլն։ Միայն պետք է և պարտադիր ճիշտ ուսուցում կազմակերպել։Եթե երեխաներըչհասկացան և չկարողացան նախադասության կամ բնագրի մեջ գտնել վերը նշված խոսքի մասերը, ապա բանավոր խոսքի զարգացում էլ տեղի չի ունենա, քանի որ չեն կարող խոսք կառուցելիս իրենց խոսքը համեմել տարատեսակ ածականներով։

Մեր աշխատանքում նշեցինք, որ ուսուցումը ավելի արդյունավետ կլինի, եթե ուղեկցվի խաղերով։ Ներկայացնենքտարրական դասարանների երեխաների համար նախատեսված մի քանի խաղային օրինակներ, որոնք միտված են ձևաբանական իրողությունների ճանաչման, տարբերակման, ճիշտ օգտագործման ճանապարհով երեխաների բանավոր խոսքի զարգացմանը։

 ♦ Խաղ - «Ճիշտ ընտրություն»[[5]](#footnote-5)

Նպատակը – Օգնում է տարբերակելու առարկա, առարկայի հատկանիշև գործողություն ցույց տվողբառերը, բառապաշարի հարստացմանը, համագործակցելու կարողությանը և մանր մոտորիկայի զարգացմանը։

Օգտագործվող նյութեր – Թուղթ, սոսինձ, ծրար

Ուղեցույց – Երեխաներին տրվում են ծրար, մեծ թուղթ և սոսինձ։ Ծրարում դրված 25 թերթիկների վրա գրված են բառեր՝ գոյականներ, ածականներ, բայեր։

Մեծ թղթի վերևում գրված են առարկա, առարկայի հատկանիշ, գործողություն ցույց տվող բառեր։ Երեխաները պետք է ծրարից հանեն և թղթի վրա համապատասխանաբար սոսնձեն այդ բառերը։

Բառերի ընտրությունը պետք է համապատասխանի երեխայի կարողություններին։Խաղը նպատակահարմար է կիրառել խմբային աշխատանքների ժամանակ։ Հաղթում է նա, ով ճիշտ է կատարում։

♦Խաղ - «Կազմենք նախադասություն»

Նպատակը – Օգնում է նախադասության կառուցվածքի մասին գիտելիքների ամրապնդմանը, բանավոր խոսքի, լեզվատրամաբանական և ստեղծագործական մտածողության զարգացմանը։

Ուղեցույց – Մասնակիցներից մեկն ասում է որևէ բառ։ Մյուսը կրկնում է այդ բառը՝ ավելացնելով նաև իրենը, այնպես որ այդ բառերը իմաստային կապ ունենան՝ ձևավորելով նախադասություն։

Օրինասկ՝ *Կարմիր ....Կարմիր մեքենան ....Կարմիր մեքենան անցնում է ....*

*Կարմիր մեքենան անցնում է ճանապարհով ....Կարմիր մեքենան անցնում է ճանապարհով, որը ....*և այլն։

Խաղը կարելի է անցկացնել, երբ երեխաները արդեն գիտեն՝ ինչպես, ինչ անդամներով կարելի է նախադասություն կազմել։

♦ Խաղ - «Փորձի՛ր մեկնաբանել»

Նպաատակը – Օգնում էնախադասություն կազմելուկարողության, պատկերավոր մտախողության, տեսողական ընկալման զարգացմանը, կապակցված խոսքի ձևավորմանը։

Ուղեցույց – Ուսուցիչը երեխաներին ցուցադրում է պարզ սյուժետային նկարներ և այդ նկարների հիման վրատալիս է հարցեր, ըստ որոնց՝երեխաները կազմում են նախադասություններ։ Օրինակ՝ նկար, որտեղ պատկերված են մուկ և կատու։ Ուսուցիչը երեխաներին տալիս է հետևյալ հարցերը. *Ի՞նչ է սա։Ի՞նչ է անում կատուն։Ի՞նչ է անում մուկը։Ի՞նչ կլինի։*

Փոքրիկ պատմություններ կազմելու համար կարելի է օգտագործել սյուժետային նկարների շարք։ Նկարները միացնում են իրար և ընդհանուր կազմում մեկ սյուժե։ Երեխաները պետք է նկարները հաջորդաբար դասավորեն այնպես, որ պահպանվի սյուժեի պատճառահետևանքային հաջորդականությունը։ Այնուհետև նրանք մեկնաբանում են նկարները՝ ստանալով փոքրիկ պատմվածք։ Եթե դժվարանում են ուսուցիչը օգնում է հարցերի միջոցով։

ԵԶՐԱԿԱՑՈՒԹՅՈՒՆ

Ուսումնասիրելով մեր առաջադիր խնդիրները՝ հանգել ենք հետևյալ եզրահանգումների.

●Տարրական դասարանների աշակերտների խոսքը այնքան էլ զարգացած չէ, խոսքում շատ են գրական նորմերին անհամապատասխանբառերն ու արտահայտությունները։ Կրտսեր դպրոցականները գրական հայերով հաղորդակցվելիս շատ են կաշկանդվում, և հարկավոր է մղել նրանց ազատ արտահայտման, հաղորդակցման։

● Երեխաների բանավոր խոսքի զարգացման համար շատ կարևոր է ձևաբանական գիտելիքների իմացությունն ու ճիշտ կիրառումը։ Որքան բարձր է երեխաների ձևաբանական գիտելիքների մակարդակը, ինչպես նաև հստակորեն գիտակցված, այնքան զարգացած է նրանց խոսքը: Հանրահայտ է, որ ձևաբանության ուսուցումն օժանդակում է ճիշտ, վարժ խոսելու և կարդալու, անսխալ գրելու ունակությունների զարգացմանը։ Այն երեխան, որըչունի քերականական գիտելիքների բավարար մակարդակ, չի կարող անսխալ խոսել։ Հատկապես տարրական դասարաններում պետք է մեծ ուշադրություն դարձնել վերը նշված իրողությանը։

● Ուսուցումը պետք է անպայմանորեն կապել կյանքի հետ, որպեսզի երեխաներին մատչելի ու հասկանալի լինի բացատրվելիք նյութը։ Պետք է օրինակները վերցնել երեխայի կենցաղից, շրջապատող իրականությունից։ Ուսուցումը պետք է նաև զուգակցել դաստիարակության հետ, երեխաների մեջ մշակել բարոյական և գեղագիտական նորմեր։

Աշակերտների խոսքի զարգացումը հաջող կազմակերպելու համար անհրաժեշտ է նաև ուսուցման մեթոդների ճիշտ ընտրություն և գործադրում։ Ըստ այսմ, առանձնացրել են մի շարք առաջադրանքներ, որոնք, մեր կարծիքով, արդյունավետ են բանավոր խոսքի զարգացման և ձևաբանական գիտելիքների ամրակայման համար։ Օրինակ՝

♦ Կազմի՛ր այնպիսի նախադասություններ, որ հետևյալ բառերը մի դեպքում լինեն գոյական, մյուս դեպքում՝ ածական։

Սուտասան, առաջնորդ, իմաստուն, գիտնական, բժիշկ։

♦Կազմի՛ր մի նախադասություն ինչպիսի՞, ո՞վ, ի՞նչ է անում, որտե՞ղ հարցերին միջոցով։

♦ Առարկա և գործողություն ցույց տվող բառերով կազմի՛ր նախադասություններ։

Կռունկ, աղջիկ, հայրիկ, որսորդ

Խղճալ, թռչել, կրակել, խնամել։

♦Միևնույն գոյականի համար ընտրի՛ր համապատասխան մի քանի բայ։

Շուն, ջուր, երեխա, ծառ, հերոս, տերև։

ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ

1. Գյուլամիրյան Ջ., Հայոց լեզվի տարրական ուսուցման մեթոդիկա, Երևան, 2009,«Զանգակ» հրատ., էջեր 352:
2. Գյուլամիրյան Ջ., Խաղալով սովորենք,Երևան, 2009, «Զանգակ» հրատ., էջեր 80:
3. Գյուլբուդաղյան Վ., Հայոց լեզվի դասավանդման մեթոդիկա, Երևան, 1987, ԵՊՀ հրատ., էջեր 326:
4. Խաչատրյան Գ., Հայոց լեզվի դասավանդման մեթոդիկա, Գյումրի, 2008, էջեր 202։
5. Հովսեփյան Ս., Աբրահամյան Լ. և ուրիշներ, Խաղանք և սովորենք, Երևան, 2016, «Արմավ» հրատ., էջեր 118:
1. Տ. Շահբազյան, Հայոց լեզվի դասավանդման մեթոդիկա, Եր., 1958, էջ 74: [↑](#footnote-ref-1)
2. Ար. Ղարիբյան, Հայոց լեզվի մեթոդիկա, Եր., 1947, էջ 113: [↑](#footnote-ref-2)
3. Տ.Շահբազյան, Հայոց լեզվի դասավանդման մեթոդիկա,Եր., 1958,էջ 273 [↑](#footnote-ref-3)
4. Ար. Ղարիբյան, Հայոց լեզվի մեթոդիկա, Եր., 1947, էջ 115: [↑](#footnote-ref-4)
5. [↑](#footnote-ref-5)